CORNELIU CRISTESCU

S-a născut la 2 iulie 1949, în localitatea Crevedia Mică, judeţul Giurgiu, unde a făcut studiile claselor elementare. A absolvit Liceul Dimitrie Bolintineanu din Bolintin Vale, în anul 1967. De profesie este inginer mecanic, fiind absolvent, al Facultăţii de Maşini şi Utilaj Petrolier, din cadrul Institutului de Petrol Ploieşti, promoţia 1972.

A lucrat timp de 48 de ani în cercetare-proiectare, în trei institute de cercetări, fiind autor a numeroase studii şi proiecte de cercetare. În anul 1998 devine doctor inginer la Universitatea Politehnica din Bucureşti, iar în anul 2000 a făcut o specializare în Structuri inteligente (Smart Structures) de roboţi şi manipulatoare la CISM – Centrul Internaţional de Ştiinţe Mecanice din oraşul Udine, din Italia. A participat la multe conferinţe ştiinţifice naţionale şi internaţionale şi a publicat peste 300 de articole tehnico-ştiinţifice în ţară şi în străinătate.

A scris 5 cărţi tehnico-ştiinţifice şi a obţinut 20 brevete de invenţie şi 12 certificate de inovator. Este membru în multe asociaţii tehnico-ştiinţifice naţionale. Este membru în Cercul Scriitorilor Ingineri şi Cercul Inginerilor Epigramişti din AGIR. Este secretarul Clubului Epigramiştilor “Cincinat Pavelescu” Bucureşti. A publicat volumele: Poezie şi Inginerie–Antologie a poeziilor nepublicate, 2016; Poeziile copilăriei, împreună cu: Doina Bârcă, Nicolae Vasile, Viorel Martin şi Rodica Vătăman Subţirelu, Sinaia, 2017; Poeziile inimii – La şaptezeci de ani, din suflet, pentru suflet, Bolintin Vale, 2020; Poezie şi armonie – Din mintea şi inima mea pentru mintea şi inima voastră, Bucureşti, 2021; Mihai-Voievod Viteazul – Simbol al unirii românilor, Focşani, 2022; Farmecul Amintirilor – Povestiri din Bolintin şi Crevedia, Bolintin Vale, 2022.

Scriitor necitit

Mi s-a spus: ca să ai parte, Trebuie să scrii o carte!

Şi-am scris cărţi în româneşte, Dar lumea nu mai citeşte; O să-ncerc în …chinezeşte!

Catrenul eternităţii

Ca să rămâi şi după moarte, E bine ca să scrii o carte. Da, cartea este, dintre toate, Fereastră spre eternitate!

Dinspre Grigore Moisil

Când ai inimă, iubeşti, Sper că sunteţi de acord; Atunci când îmbătrâneşti, Nu ai inimă, ai …cord!

(04 mai, Ziua Naţională a Inimii)

Evoluţie digitală

La vârsta a treia, se-nţelege Că încă poate scrie bardul.

Căci softul, mintea, încă-i merge; Dar a-nceput să-l lase …hardul!

Promisiune feminină

Picioarele femeii, ni se spune, Ascund un cifru şi un lacăt. Rămân pentru bărbat promisiune, Dacă nu merge …pân-la capăt!

Schimbare de generaţii

Lumea e-n schimbare adâncă, De-nvăţat, nu prea, să ştii, Nimeni nu mai vrea la muncă; Doar se fac că fac …copii!

Mărturisire

Sunt la jumatea vieţii, nu mi-e frică,

Şi ştiu că mi-a rămas jumatea mică.

Atâta vreme cât sunt viu, Eu număr anii prin ce scriu!

Versuri şi idei

Amice, ţi-am citit volumul, Pe teme, vrute-şi-nevrute; Dar versurile sunt cam lungi, Iar ideile cam …scurte!

Dor de carte

Cine are dor de carte, Poate merge mai departe. Dacă are prea mult dor, Poate fi şi …scriitor!

Răutate omenească

Unii urăsc întreaga viaţă, Iar vorbele le sunt de-acid. Chiar şi în Rai-loc cu verdeaţă, Ei vor stropi cu …erbicid!

Sfatul medicului

Tableta cea de sănătate, E cea mai bună dintre toate. Am renunţat la bicicletă Şi mi-am cumpărat …tabletă!

Cerere guvernamentală

De necaz să mă ferească, Guvernanţii au de toate. Pensia să mi-o mărească, Sau să-mi dea ei …sănătate!

Raiul iubirii

Iubirea este ce ne-a zis Hristos C-ar fi esenţial, imperios.

De-aceea, Raiul poţi să îl găseşti, Dacă-n viaţă, cum a zis El, iubeşti!

Imposibila întoarcere

Când vom pleca, se scrie-n carte,

Ce se va întâmpla cu noi, E că ne ducem prea departe, Să mai putem veni-napoi!

Criticilor mei

Ei ştiu prea bine cine sunt, Aştept din partea lor cuvânt. Să dea cu mine de pământ; Dar eu continui ca să cânt!

Contents